રહેમાનની ખાસિયત એ છે કે તે દર વખતે નવા અને જુદા ગાયકોને અજમાવતો રહે છે. ‘દિલ સે’માં સુખવિંદરસિંહને મોટો બ્રેક મળ્યો (તે પહેલાં સુખવિંદરે લક્ષ્મી-પ્યારે સાથે ‘કર્મા’માં એકાદ બે પંક્તિ ગાઈ હતી, ‘સૌદાગર’માં પણ અનુપમ ખેર પાછળ શીર્ષક ગીતની પંક્તિ ગાઈ હતી, તો ચંકી પાંડે-માધુરી દીક્ષિતની ‘ખિલાફ’માં ‘આજા સનમ મેરી જાન ચલી’ ગાયું હતું) ‘તાલ’ ફિલ્મ માટે સુભાષ ઘઈને ચેન્નાઈ જવું પડ્યું હતું કેમ કે રહેમાનની શરત હતી. સુભાષ ઘઈએ કહેલું છે કે મારે અનેક રાત જાગવું પડ્યું હતું, પરંતુ તે વસૂલ છે કેમ કે રહેમાને અફલાતૂન સંગીત આપ્યું છે. અને સાચે જ, ‘તાલ’નું સંગીત આજે પણ લોકો યાદ કરે છે. ‘તાલ સે તાલ મિલા’, ‘ગૂડ સે મીઠા ઈશ્ક’, ‘કહીં આગ લગે લગ જાયે’, ‘નહીં સામને તૂ’, ‘મૈં રમતા જોગી’, ‘કરીયે ના’, ‘ની મૈં સમજ ગઈ’ જેવાં ગીતો ખૂબ લોકપ્રિય થયાં હતાં. ‘તાલ’થી ગાયિકા રીચા શર્માને પણ મોટી સફળતા મળી હતી.